32006L0047
L 136/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/47/ЕО НА КОМИСИЯТА
от 23 май 2006 година
за определяне на специални условия относно присъствието на Avena fatua в житни семена
(кодифицирана версия)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 11, параграф 2 от нея,
като има предвид, че:
(1)
Директива 74/268/ЕИО на Комисията от 2 май 1974 г. за определяне на специални условия относно присъствието на Avena fatua във фуражни растения и житни семена (2) бе изменена съществено (3). За по-голяма яснота и рационалност посочената директива трябва да се кодифицира.
(2)
Директива 66/402/ЕИО определи допустими отклонения по отношение на присъствието на Avena fatua в житни семена.
(3)
Тези допустими отклонения изглеждат прекалено високи по отношение на някои изисквания. Следователно Директива 66/402/ЕИО предвижда допълнително маркиране по отношение на семена, отговарящи на специални условия относно присъствието на Avena fatua.
(4)
Специалните условия, определени в тази връзка, са такива, че да удовлетворяват тези изисквания, като се отчитат същевременно възможностите за производство и контрол на семената.
(5)
Мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство.
(6)
Настоящата директива не накърнява задълженията на държавите-членки относно крайните срокове за транспониране на директивите, посочени в приложение I, част Б,
ПРИЕ НАСТОЯЩАТА ДИРЕКТИВА:
Член 1
Държавите-членки издават при поискване официалния сертификат, предвиден в член 11 от Директива 66/402/ЕИО;
а)
ако реколтата е свободна от Avena fatua към момента на полевата инспекция, изпълнявана официално в съгласие с разпоредбите на приложение I към посочената директива и ако проба от най-малко 1 kg, взета в съответствие с разпоредбите на член 7 от посочената директива, е свободна от Avena fatua към момента на официална проверка; или
б)
ако проба от най-малко 3 kg, взета в съгласие с разпоредбите на член 7 от посочената директива, е свободна от Avena fatua към момента на официална проверка.
Член 2
Държавите-членки могат да наредят издаване на официален сертификат само в един от двата случая, предвиден в член 1.
Член 3
Директива 74/268/ЕИО, изменена с директивите, изброени в приложение I, част Б, се отменя, без да накърнява задълженията на държавите-членки, свързани с крайните срокове за транспониране на директивите, посочени в приложение I, част Б.
Позоваванията на отменената директива се считат за позовавания на настоящата директива и се тълкуват в съгласие с таблицата за съответствие, дадена в приложение II.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 23 май 2006 година.